Борис Младенов-Young
Ти шествуваш безименна, незнайна…

chitanka.info

Ти шествуваш безименна, незнайна,

зареяна по своя път сама

и скрила съкровената си тайна,

ме търсиш в многолюдната тълпа.

И аз те търся. В мъки се терзая,

предчувствам, че наоколо си ти,

а все се разминаваме накрая,

не се кръстосват нашите съдби.

Ще те позная, стига да те зърна.

Та твоят лик е всяка нощ пред мен

и накъдето поглед да обърна,

все него виждам — ласкав, мил, свещен!

Кога най-сетне в ден щастлив, любима,

край разминаването ни ще има!

с. Лехчево, 1950 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.